4 goed wat jy nié moet doen as jy jou huis verkoop - Jou Geld | Solidariteit WêreldJou Geld | Solidariteit Wêreld
Tuis › 2016-wenke › 4 goed wat jy nié moet doen as jy jou huis verkoop
4 goed wat jy nié moet doen as jy jou huis verkoop
Wanneer potensiële kopers by jou huis aankom, is hulle vol hoop. Hulle sien hulself bak in die kombuis en kinders wat in die tuin speel. Die meeste van hulle dink:"Kan dit my huis word?" Hulle het reeds navorsing oor jou omgewing gedoen en weet wat jou prys is. Nou kom hulle net kyk of jou huis die "ditsem"-faktor het, teenoor die "jeg!"-faktor.
Dan kyk hulle van naderby. Hulle sien 'n gemors in die oprit en verf wat afpeul by die fassieborde. Baie gou vra hulle die agent om aan te hou ry ─ en hou aan kyk.
So, wat doen die meeste verkopers verkeerd? Elaine Chetty, lisensiehouer van Seeff Richards Bay, beskryf die vier grootste foute wat jy moet vermy as jy jou huis wil verkoop.
1. Moenie voorkoms van buite ignoreer nie
Hoe jou huis van die sypaadjie af lyk, is baie belangrik. Dit is die spreekwoordelike eerste indruk. As jou huis van buite af aanloklik lyk ─ 'n werf wat in stand gehou is, versorgde tuin en vars verf ─ sal potensiële kopers daarin belangstel. Indien nie, dink hulle dalk die binnekant is net so verwaarloos ─ en hulle beweeg aan.
2. Moenie die koper lastig val nie
Maak jouself skaars as jy jou huis skou. As jy toevallig by die huis is, groet die potensiële kopers en laat hulle ongesteurd saam met die agent deur die huis loop. Gee hulle 'n kans om hulle hul rusbanke in die gesinskamer of hul eetstel in die eetkamer voor te stel. Gee hulle ruimte om te bespreek wat hulle sien. Sommige verkopers oorval die koper omdat hulle dink dat enige nuweling al die besonderhede van elke renovasie en elke hoekie sal wil weet. Moenie dit doen nie. Los die koper uit.
3. Vermy daardie "ons leef hier"-voorkoms
Voornemende kopers wil nie jou warboel sien nie. Dit trek die aandag af en dit maak dit moeilik vir hulle om hulself in jou huis voor te stel. 'n Gemors kan dikwels aspekte van die huis verberg wat iemand anders sou oorreed om te koop. Hou die huis netjies as jy verkoop en bêre alle familiefoto's en memorabilia. Probeer om soveel oop, skoon ruimtes te skep as wat jy kan. Maak toonbanke en ander oppervlakke skoon. Selfs die broodrooster en versapper moet uit die oog wees as jy jou huis skou. Dit sal ideaal wees as jy die tyd het om al die vertrekke 'n vars laag verf te gee. Dit is nie nodig om 'n binnenshuise versierder te huur nie, maar gaan jou huis deur met 'n onbevooroordeelde oog. Is dit warm en aanloklik en sag op die oog?
4. Moenie reuke laat rondhang nie
As jy rook of troeteldiere het, sal jou huis waarskynlik 'n reuk hê. Hoewel jy dalk daaraan gewoond is, sal ander mense dalk nie daarvan hou nie. Om die reuk van troeteldier-urien uit matte te haal, is moeilik; jy sal waarskynlik spesiale oplossings of 'n stoomskoonmaker nodig hê. Vir sover dit los matte betref, sal jy waarskynlik nuwes moet koop. As daar 'n katsandboks is, vervang dit elke dag solank jy die huis skou.
As jy rook, probeer soveel moontlik buite rook. Die meeste nierokers is sensitief vir die reuk van rook. Nie alleen sal hulle wil loop nie, maar hulle vind dalk ook die vooruitsig om die rookreuk uit die huis te kry ontmoedigend. As daar 'n swaar reuk in die huis is van jare se binnenshuise rook, probeer deur die mure te was en moenie vergeet van die gordyne, lampskerms en alles waarop teer en harpuis van die rook kan aanpak nie.
Probeer koeksoda vir ongewenste reuke. Sprinkel dit oral in die huis op die meubels en op die matte. Los dit vir 'n dag sodat die korrels die reuke kan absorbeer en stofsuig dit dan. Jy sal dit dalk 'n paar keer moet doen.